REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

9 Broj:službeno

07.03.2013.godine

B e o g r a d

**B E L E Š K A**

**sa sastanka predsednika Odbora za dijasporu i Srbe u regionu Aleksandra Čotrića sa profesorom Srđanom Mijalkovićem, predsednikom Srpskog kulturnog društva „Prosvjeta“ iz Beča**

Sastanak je održan u Domu Narodne skupštine Republike Srbije, Trg Nikole Pašića 13, sala na I spratu (sala biblioteke), sa početkom u 11,15 časova.

Predsednika Srpskog kulturnog društva „Prosvjeta“ iz Beča, primio je predsednik Odbora za dijasporu i Srbe u regionu Aleksandar Čotrić.

Osim predsednika, prijemu je prisustvovala i narodni poslanik i član Odbora Sanja Jefić Branković.

U uvodnoj reči, predsednik Odbora Aleksandar Čotrić, pozdravio je profesora Srđana Mijalkovića, predsednika „Prosvjete“, i izrazio zadovoljstvo njegovom željom za dolazak u Odbor, kao i informisanje Odbora o postojanju i radu ovog Društva.

Predsednik Srpskog kulturnog društva ,,Prosvjeta“ iz Beča, Srđan Mijalković, istakao je da je „Prosvjeta“ osnovana 1902.godine u Beču. Među njenim članovima na početku su bili Aleksa Šantić, koji je i napisao himnu „Prosvjete“, Petar Kočić koji je bio sekretar kao i mnogi drugi ugledni Srbi tog perioda. Nakon više od jednog veka postojanja, Srpsko kulturno udruženje „Prosvjeta“ je prethodnih meseci i godina imalo priliku da ugosti i veliki broj istaknutih profesora srpskog jezika i književnika, među kojima treba pomenuti Miloša Kovačevića, Matiju Bećkovića kao i predsednika Odbora za dijasporu i Srbe u regionu, gospodina Aleksandra Čotrića. Profesor Srđan Mijalković predstavio je rad Društva i istakao da Društvo organizuje različite projekte u cilju promocije srpskog jezika i kulture, kao što je na primer, projekat „Mala pričaonica“, koji ima za cilj promociju ćirilice i poezije na srpskom jeziku, za decu ranog školskog i predškolskog uzrasta. Društvo takođe organizuje i niz drugih aktivnosti, među kojima je promocija bečkih autora koji pišu na srpskom jeziku. G.Mijalković ističe da u Beču živi više desetina hiljada Srba i da smatra da bi bilo celishodno ujediniti različita srpska udruženja u strukturnim i dugotrajnim projektima, te da je zbog toga preko potrebna ne samo finansijska, već i logistička pomoć Republike Srbije u daljem radu na promovisanju srpskog jezika i kulture.

Predsednik Odbora za dijasporu i Srbe u regionu Aleksandar Čotrić složio se sa predsednikom “Prosvjete” Srđanom Mijalkovićem, da je preko potrebna pomoć srpskom narodu u Austriji i da Odbor podržava rad i aktivnosti Srpskog kulturnog društva „Prosvjeta“. Predsednik Odbora pohvalio je rad Društva i istakao da Odbor ne raspolaže finansijskim sredstvima, ali da će preporučiti nadležnim resornim ministarstvima, a pre svih, Ministarstvu prosvete, nauke i tehnološkog razvoja, Ministarstvu kulture i informisanja, kao i Kancelariji za dijasporu i Srbe u regionu, da pomognu Srpskom kulturnom društvu „Prosvjeta“ i njegovim projektima. Gospodin Čotrić je preporučio prof.Mijalkoviću, da Društvo “Prosvjeta” svakako aplicira kod navedenih ministarstava svojim projektima a radi dobijanja potrebnih finansijskih sredstava a time i unapređenja kvaliteta rada ovog društva.

Predsednik Odbora je takođe izrazio potrebu dalje podrške SKD „Prosvjeta“ i istakao da je neophodno učiniti sve radi očuvanja srpskog jezika i nacionalnog identiteta, jer naš narod u Austriji nema status nacionalne manjine, postoji problem izgradnje srpskih škola, te je više nego potrebna pomoć naše države, u realizaciji promocije srpske kulture. Posebno je istakao potrebu rada na izgradnji kulturno-informativnog centra u Beču.

Član Odbora Sanja Jefić Branković takođe je pohvalila rad Društva i pozdravila dolazak prof. Mijalkovića. Istakla je da bi bilo korisno oformiti i različite kreativne radionice za decu školskog i predškolskog uzrasta, a bilo bi takođe poželjno afirmisati i rad pozorišta. U svemu izrečenom, podržala je izlaganje g.Čotrića.

Predsednik Srpskog kulturnog društva „Prosvjeta“ Srđan Mijalković je na kraju ovog susreta, zahvalio predsedniku Odbora g. Aleksandru Čotriću, kao i narodnoj poslanici i članu Odbora Sanji Jefić Branković, na prijemu.

Sastanak je završen u 12,25 časova.

BELEŠKU SAČINILA

Zlata Sretković,

viši savetnik

SEKRETAR ODBORA

Vesna Matić Vukašinović,s.r.